

**LIETUVOS RESPUBLIKOS SEIMO**

**PETICIJŲ KOMISIJA**

**IŠVADA**

**DĖL EMILIO SALDUKO PETICIJOS**

2021 m. birželio 23 d.

Vilnius

Lietuvos Respublikos Seimo Peticijų komisijos 2021 m. birželio 23 d. posėdyje iš esmės išnagrinėti Emilio Salduko peticijoje pateikti pasiūlymai pakeisti Lietuvos Respublikos bausmių vykdymo kodeksą ir nustatyti, kad nuteistiesiems būtų panaikinta prievolė dirbti, kad pataisos įstaigų pavadinimas būtų pakeistas į įkalinimo įstaigų, kad nusikaltusiems nepilnamečiams, nuteisiant juos jau jiems tapus pilnamečiais, būtų taikomos Bausmių vykdymo kodekso nuostatos, kad nuteistiesiems būtų leidžiama būti kraujo donorais, kad nuteistiems (drausmės grupei) būtų panaikintas draudimas mokytis pagrindinėje, vidurinėje ir profesinėje mokykloje, kad nuteistieji būtų skatinami piniginėmis kompensacijomis už užsiėmimą naudinga veikla, už įvairių programų lankymą, kad būtų įtvirtinta galimybė nuteistiesiems teikti skundus tiesiogiai pataisos įstaigos direktoriui dėl pataisos namų administracijos veiksmų, siųsti tuos skundus faksu, kad būtų įtvirtinta galimybė nuteistiesiems paduoti skundus administracijai savaitgaliais, kad nuteistiesiems paskirtos baudos (jų sutikimu) būtų pakeistos į terminuotą laisvės atėmimą ar areštą, kad būtų padidintos stipendijos besimokantiems nuteistiesiems. Atsižvelgus į Lietuvos Respublikos teisingumo ministerijos pateiktą nuomonę, priimtas sprendimas šiuos pasiūlymus atmesti.

*Dėl nuteistiesiems nustatytos pareigos dirbti pataisos įstaigos administracijos pasiūlytą darbą*

Darbas yra viena svarbiausių nuteistųjų resocializacijos priemonių, padedanti jiems išmokti asmeninėmis pastangomis kurti savo gerbūvį, taip pat įgyti darbinių įgūdžių, kvalifikacijų, kurių jiems prireiks sėkmingai integruojantis į visuomenę atlikus bausmę. Lietuvoje, kaip ir daugelyje pasaulio valstybių, nuteistieji privalo dirbti (kai kur – net ir be atlygio), o pagal tarptautines konvencijas nuteistųjų darbas taip pat nelaikomas draudžiamu priverčiamuoju darbu. Atitinkamai, nevykdantiems pareigos (atsisakantiems) dirbti pasiūlytą darbo, t. y., už teisės aktų reikalavimų nevykdymą, nuteistiesiems gali būti skiriamos poveikio priemonės – nuobaudos.

*Dėl siūlymo keisti pataisos įstaigų pavadinimus*

Pareiškėjo nurodyti Bausmių vykdymo kodekse įtvirtinti pataisos įstaigų ar atskirų jų padalinių pavadinimai paprastai atspindi ir režimą, kuris nustatytas konkrečioje pataisos įstaigoje ar atskirame jos struktūriniame padalinyje bausmę atliekantiems nuteistiesiems. Atsižvelgiant į tai, visas pataisos įstaigas pavadinti vienu pavadinimu yra netikslinga.

*Dėl asmenims, kurie nusikalstamas veikas padarė būdami nepilnamečiais, taikytino pataisos įstaigos režimo*

Suaugusiems ir nepilnamečiams nuteistiesiems nustatyti bausmės atlikimo režimai skiriasi todėl, kad dar tik besiformuojančiai nepilnamečio asmenybei teigiamai paveikti pakanka priemonių, kurios nebūtų paveikios brandą jau pasiekusiam suaugusiam nuteistajam. Atsižvelgiant į tai, šias priemones (pataisos įstaigos režimą) taikyti pilnamečiams, nors nusikalstamą veiką jie yra padarę dar būdami nepilnamečiais, būtų netikslinga.

*Dėl galimybės nuteistiesiems būti kraujo donorais*

Bausmių vykdymo kodekse nėra nuostatų, ribojančių nuteistųjų galimybes tapti kraujo donorais. Vadovaujantis Lietuvos Respublikos kraujo donorystės įstatymo 4 straipsnio 2 dalimi, apie asmens tinkamumą būti donoru sprendžia asmens sveikatos priežiūros specialistas, vadovaudamasis Lietuvos Respublikos sveikatos apsaugos ministerijos nustatytais kriterijais.

*Dėl drausmės grupėje bausmę atliekančių nuteistųjų galimybės mokytis bendrojo lavinimo ir profesinio mokymo įstaigose*

Pareiškėjo siūlymo įgyvendinimas nėra Bausmių vykdymo kodekso teisinio reguliavimo dalykas, kadangi pagal Bausmių vykdymo kodekso 147 ir 148 straipsnius nuteistųjų bendrojo ugdymo ir profesinio mokymo pataisos įstaigose tvarką pavesta nustatyti Lietuvos Respublikos Vyriausybei. Pažymėtina, kad Suimtųjų ir nuteistųjų bendrojo ugdymo organizavimo tvarkos apraše ir Nuteistųjų profesinio mokymo organizavimo tvarkos apraše įtvirtintas teisinis reguliavimas užtikrina, jog švietimui skiriamos valstybės biudžeto lėšos nebūtų eikvojamos tų asmenų, kurie vietoj stropaus mokymosi daro drausmės pažeidimus, mokymo išlaidoms padengti.

*Dėl užmokesčio mokėjimo nuteistiesiems už tai, kad jie dalyvautų pataisos įstaigose vykdomose elgesio korekcijos programose*

Pareiškėjo siūlymo įgyvendinimas nėra Bausmių vykdymo kodekso teisinio reguliavimo dalykas. Nuteistieji bausmės atlikimo metu yra visiškai išlaikomi valstybės biudžeto lėšomis, valstybė jiems papildomai sudaro visas sąlygas dalyvauti įvairiose elgesio korekcijos programose, padedančiose mažinti nusikalstamo elgesio riziką, resocializuotis ir pasirengti sėkmingai integracijai į visuomenę atlikus bausmę.

*Dėl nuteistųjų galimybės naudotis fakso aparatais siunčiant skundus kitoms įstaigoms*

Pareiškėjo siūlymo įgyvendinimas nėra Bausmių vykdymo kodekso teisinio reguliavimo dalykas. Siūlymo įgyvendinimo tikslingumas turėtų būti sprendžiamas Bausmių vykdymo kodeksą įgyvendinančiuose teisės aktuose.

*Dėl sąlygų pateikti skundus pataisos įstaigos administracijų nedarbo valandomis sudarymo*

Pareiškėjo siūlymo įgyvendinimas nėra Bausmių vykdymo kodekso teisinio reguliavimo dalykas. Pareiškėjo siūlymo įgyvendinimas yra susijęs su pataisos įstaigų darbo organizavimo klausimais.

*Dėl galimybių nesumokėtas teismo paskirtas baudas pakeisti į laisvės atėmimo arba arešto bausmes sudarymo*

Pareiškėjo siūlymo įgyvendinimas nėra Bausmių vykdymo kodekso teisinio reguliavimo dalykas. Nei baudžiamojo, nei civilinio, nei administracinio proceso tvarka asmeniui paskirtos baudos (ar kitos įmokos) nekeičiamos į laisvės atėmimo ar arešto bausmę, kadangi tokiais atvejais ši priemonė prarastų savo prasmę ir paveikumą. Asmens nesumokėtos baudos ar kitos įmokos išieškomos Lietuvos Respublikos civilinio proceso nustatyta tvarka.

*Dėl siūlymo padidinti stipendijas už gerą mokymo įstaigos lankomumą*

Pareiškėjo siūlymo įgyvendinimas nėra Bausmių vykdymo kodekso teisinio reguliavimo dalykas. Vadovaujantis Lietuvos Respublikos švietimo įstatymu, mokymosi stipendijos skiriamos ir mokamos Vyriausybės nustatyta tvarka.

Seimo Peticijų komisija, vadovaudamasi Lietuvos Respublikos peticijų įstatymo 12 straipsnio 3 dalimi ir Seimo Peticijų komisijos nuostatų, patvirtintų Lietuvos Respublikos Seimo 1999 m. lapkričio 11 d. nutarimu Nr. VIII-1408 „Dėl Seimo Peticijų komisijos nuostatų patvirtinimo“, 28 punktu, siūlo Seimo seniūnų sueigai įtraukti į Seimo pavasario sesijos darbotvarkę Seimo protokolinio nutarimo „Dėl Emilio Salduko peticijos“ projektą.

Komisijos pirmininkas Edmundas Pupinis

# Rasa Griciūtė, tel. (8 5) 239 6817, el. p. rasa.griciute@lrs.lt